Борис Пастернак
Среща

Превод от руски: Петър Велчев, 2008

chitanka.info

Среща[0]

Стрехите, пътя, входа

затрупа сняг свиреп,

излизам да походя —

на двора виждам теб.

Без шапка, без галоши,

с палто възтънко пак,

и нещо те тревожи,

и дъвчеш мокър сняг.

Дървета и огради

се губят сред тъма,

а ти под снегопада

стоиш все тъй сама.

По твоите ланити

снежинки се топят,

и капчици в косите

като роса искрят.

Рус кичур позлатява

и твоето чело,

и шала, и ръкава,

и цялото палто.

Сняг в миглите проблясва,

в очите ти — тъга,

тъй всъщност по-прекрасна

изглеждаш ми сега.

И сякаш с къс желязо,

потайно закален,

в сърцето ми ти вряза

лика си съкровен.

В мен вечно ще сияе

смиреният ти чар,

и затова нехая,

че е светът кошмар.

И в този миг тревожен,

в нощта сред снежен дим,

аз чувствам, че не можем

с теб да се разделим.

Кои сме — как ще знаят,

какво ще разберат,

щом клюки ще витаят

дори след нашта смърт?

1949

[0] Стихотворението е свързано с голямата и драматична любов между Пастернак и Олга Ивинска (Олга Ивинска (1911–1995) е поетеса и преводачка, доверено лице на Пастернак през последните години от живота му. Автор е на мемоари, разказващи подробности около създаването на романа „Доктор Живаго“ и за жестокия тормоз, на който е подложен поетът от страна на съветските власти, за скандала с Нобеловата награда и пр.: О. В. Ивинская. Годы с Борисом Пастернаком. В плену времени. Москва, 1992.), преминала през много перипетии и донесла и на двамата сурови изпитания: „Тази любов струва на Ивинска две години затвор, на Пастернак — семейната хармония и в последна сметка — живота. И въпреки това Борис Пастернак и Олга Ивинска в един глас твърдят, че през тези четиринадесет години са били щастливи“. (Дм. Быков. Борис Пастернак. Москва, 2007, с.678-679.) ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.